|  |  |
| --- | --- |
| *Визия за ОСП след 2020 г.* |  |

**1. На проведеното на 11 юни 2019 г. заседание на Специалния комитет по селско стопанство (СКСС)** беше разгледан доклад за напредъка на преговорите в Съвета за изработване на обща позиция по законодателното предложение на ЕК за ОСП след 2020 г. Докладът, изготвен от Румънското председателство, ще бъде представен на министрите на заседанието им на 18.06.2019 г. СКСС оцени положително, че Председателството е ревизирало амбицията си и е успяло да предложи доклад за напредъка вместо да продължи с първоначалния си план за опит за постигане на частичен общ подход. Някои делегации  наложиха обща резерва по доклада и последните варианти на компромисни текстове по трите регламента, които са част от пакета, предвид късното им изпращане до делегациите. България поиска споменаване в доклада на обсъденото предложение за преходна национална помощ. Като цяло, СКСС възприе доклада като отразяващ статуса на преговорите и проведения обмен. Редица делегации поискаха промени в текста, с цел цялостно обективно отразяване на конкретни позиции. Някои от делегациите подчертаха, че трите регламента се разглеждат в пакет и не приемат констатацията на Председателството, че Хоризонталния регламент и Регламента за обща организация на пазарите са стабилни. СКСС оцени положително извършената работа през последните 6 месеца и постигнатия напредък като очерта множество аспекти, където е необходимо работата да продължи, с цел постигане на компромис- зелената архитектура, модела за прилагане, секторните интервенции, трансфера на училищните схеми, процеса на одобрение на Стратегическия план (СП) и модификацията му, единния одит, преустановяване на средствата и др. Европейската комисия изрази удовлетворение от обема на извършената работа, но сподели притеснения от посоката, в която се развиват текстовете на Регламента за стратегическия план, особено в частите за насочване на подкрепата, дефинициите за истински фермер, допустима площ и зелената архитектура.

**2. На 13 и 14 юни 2019 г., в рамките на заседанието на Работната група по хоризонтални земеделски въпроси (Реформа в ОСП) продължи техническия преглед на консолидирания текст, изготвен от Румънското председателство на Проекта на регламент за стратегическите планове).** Делегациите изразиха мнения по прецизираните определения за „допустим хектар“ и „истински фермер“. По отношение на индикаторите, повечето държави членки подкрепиха делегираните актове да са ограничени само до необходимостта от решаване на технически проблеми, повдигнати от държавите членки. Изразиха становище, че индикаторите трябва да се опростят и изтъкнаха, че са необходими още дискусии по тях. За да се гарантира правната сигурност, някои от детайлите по фишовете трябва да са в базовия регламент. Част от делегациите подкрепиха предложението на Председателството за взимане предвид на размера на стопанството при дефиниране на стандартите за ДЗЕС. Различни мнения бяха изразени доколко е необходимо освобождаването на дребните земеделски стопани от контрола на предварителните условия във връзка с повишената екологична амбиция. Повечето делегации отхвърлиха задължителния характер на прилагането на инструмента за устойчиво управление на хранителните вещества. В отговор на предложение на няколко държави членки незаконно заетите площи да не са допустими за подпомагане беше отговорено, че и в момента няма възможност нерегламентирано заявени площи да се подпомагат. Повечето делегации подкрепиха факултативния характер на преразпределителното плащане. Във връзка с включването на разпоредба за преходната национална помощ в Проекта на регламент за стратегическите планове, няколко делегации се изказаха против с аргумента, че се нарушава конкурентоспособността. По отношение на обвързаната подкрепа също нямаше консенсус. Делегациите, които са против този вид подкрепа отново подчертаха, че е необходимо намаление на финансирането и постепенното й елиминиране през следващия програмен период. По приложение ІІІ относно правилата за условността, някои държави членки предложиха заличаване на ЗИУ 7-9 относно идентификация и регистрация на животните, с аргумента, че тези изисквания са формулирани в секторното законодателство, докато други делегации не подкрепиха това предложение. Европейската комисия приветства извършената от Румънското председателство на работа, но повтори притесненията си от посоката, в която се развиват текстовете на Регламента за стратегическия план в частите за насочване на подкрепата, дефинициите за истински фермер, допустима площ и относно зелената архитектура.